ประกาศการไฟฟ้าฝ่ายผลิตแห่งประเทศไทย

เรื่อง กำหนดเขตสำรวจสายส่งไฟฟ้าขนาด ๑๑๕ กิโลโวลต์

จากสถานีไฟฟ้าย่อยอุดรธานี ๓ ไปยังสถานีไฟฟ้าย่อยอุดรธานี ๒

ด้วยการไฟฟ้าฝ่ายผลิตแห่งประเทศไทย (กฟผ.) มีโครงการก่อสร้างและปรับปรุงระบบไฟฟ้าของสายส่งไฟฟ้าขนาด ๑๑๕ กิโลโวลต์ จากสถานีไฟฟ้าย่อยอุดรธานี ๓ ไปยังสถานีไฟฟ้าย่อยอุดรธานี ๒ จังหวัดอุดรธานี

ดังนั้น อาศัยอำนาจตามความในมาตรา ๒๘ แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พ.ศ. ๒๕๓๕ จึงประกาศให้ทราบโดยทั่วกันว่า กฟผ. จะดำเนินการสำรวจทั่วไปเพื่อเลือกแนวสำหรับก่อสร้างและปรับปรุงระบบไฟฟ้าของสายส่งไฟฟ้าขนาด ๑๑๕ กิโลโวลต์ จากสถานีไฟฟ้าย่อยอุดรธานี ๓ ไปยังสถานีไฟฟ้าย่อยอุดรธานี ๒ โดยจะมีการกำหนดเขตบริเวณที่ที่จะเดินสายไฟฟ้าด้านละไม่เกิน ๔๐ เมตร และจะทำการสำรวจในท้องที่ต่างๆ ดังนี้

๑. จังหวัดอุดรธานี

(๑) อำเภอหนองหาน         ตำบลโพนงาม

(๒) อำเภอเมืองอุดรธานี     ตำบลหนองนาคำ ตำบลหนองขอนกว้าง ตำบลหนองบัว ตำบล

สามพร้าว

ทั้งนี้ ตั้งแต่พ้นกำหนดสามสิบวัน นับแต่วันประกาศในราชกิจจานุเบกษา จนกว่างานสำรวจข้อมูลจะแล้วเสร็จ

ประกาศ ณ วันที่ ๑๙ กุมภาพันธ์ พ.ศ. ๒๕๕๐

ไกรสีห์ กรรณสูต

ผู้ว่าการการไฟฟ้าฝ่ายผลิตแห่งประเทศไทย